
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	23 februarie 2010

	Nr.
	27/ 634


R A P O R T
asupra propunerii legislative  pentru completarea Legii nr.8/2006 privind instituirea indemnizaţiei pentru pensionarii sistemului public de pensii, membri ai uniunilor de creatori legal constituite şi recunoscute ca persoane juridice de utilitate publică
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 638 din 15 decembrie 2009, cu dezbaterea pe fond, în procedură obişnuită, a propunerii legislative pentru completarea Legii nr. 8/2006 privind instituirea indemnizaţiei pentru pensionarii sistemului public de pensii, membri ai uniunilor de creatori legal constituite şi recunoscute ca persoane juridice de utilitate publică.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.831/20.07.2009)
· avizul negativ al Comisiei juridice, de disciplină şi imunităţi (nr.31/1129/02.02.2010)
· avizul negativ al Comisiei pentru cultură, arte, mijloace de informare în masă (nr. 30/244/03.02.2010)
· punctul de vedere negativ al Guvernului (nr. 2007/10.08.2009)
 Propunerea legislativă are ca obiect de reglementare modificarea şi completarea Legii nr.8/2006 privind instituirea indemnizaţiei pentru pensionarii sistemului public de pensii, membri ai uniunilor de creatori legal constituite şi recunoscute ca persoane juridice de utilitate publică, cu modificările şi completările ulterioare, în sensul extinderii sferei beneficiarilor acestui act normativ prin acordarea drepturilor prevăzute de lege şi „pensionarilor altor sisteme de pensii de stat, care sunt membri ai uniunilor de creatori legal constituite şi recunoscute ca persoane juridice de utilitate publică”. De asemenea, iniţiatorii propun ca stabilirea şi plata indemnizaţiei pentru pensionarii altor sisteme de pensii de stat să se facă de la bugetul propriu al instituţiilor care gestionează plata respectivelor pensii.
Comisia propune Plenului Camerei Deputaţilor respingerea  iniţiativei legislative din următoarele considerente:
- acordarea indemnizaţiei lunare şi pensionarilor altor sisteme de pensii de stat, care sunt membri ai uniunilor de creatori legal constituite, recunoscute ca persoane juridice de utilitate publică determină influenţe asupra bugetului de stat, iar iniţiatorii nu au identificat sursele financiare necesare aplicării măsurilor propuse, încălcându-se astfel dispoziţiile art. 138 alin. (5) din Constituţia României, republicată şi ale art. 15 din Legea nr. 500/2002 privind finanţele publice, cu modificările ulterioare.
- având în vedere faptul că la Senat a fost depus proiectul de Lege privind sistemul unitar de pensii publice, comisia apreciază că în aceste condiţii nu este oportună promovarea acestei iniţiative legislative, având în vedere noua filosofie de acordare a drepturilor de pensii.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.
La dezbaterile care au avut loc în şedinţa comisiei din 17 februarie 2010 au participat, în conformitate cu prevederile art.55 din Regulamentul Camerei Deputaţilor:

· d-l Vasile Timiş - Secretar de Stat, Ministerul Culturii şi Patrimoniului Naţional
· d-l Gheorghe Gherghina - Secretar de Stat, Ministerul Finanţelor Publice
· d-na Mariana Nedelcu - Secretar de Stat, Ministerul Muncii, Familiei şi Protecţiei Sociale
· d-na Doina Pârcălabu – Preşedinte, Casa Naţională de Pensii şi alte Drepturi de Asigurări Sociale.
La lucrările comisiei au fost prezenţi 20 deputaţi, din totalul de 20 membri ai comisiei.

Raportul comisiei a fost adoptat cu unanimitate de voturi. 
 Propunerea legislativă a fost respinsă de Senat în şedinţa din 25 noiembrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

SECRETAR,


Victor Paul Dobre

Şef serviciu, 

Consilier parlamentar Elena MESAROŞ


Întocmit,

Expert parlamentar Monica Rallu CURTA

